Tänavu veebruaris Tallinnas Mustamäel naise ja koera surmaga lõppenud õnnetuse põhjustamises ja sündmuskohalt lahkumises süüdi mõistetud 19-aastane Nikolai Ireev peab talle määratud pooleteise aasta pikkusest karistusest reaalselt vanglas ära kandma 4 kuud.

6. juunil 2017 Harju maakohtus toimunud istungil mõisteti Nikolai süüdi ning talle määrati 1 aasta ja 6 kuu pikkune karistus. Kohesele ärakandmisele kuulub 4 kuud. Sealt üle jääv 1 aasta ja 2 kuud vanglakaristust jäetakse tingimisi kohaldamata, kui Nikolai ei pane 2 aastase katseaja jooksul toime uut tahtlikku kuritegu ja täidab kohtuotsusega sätestatud nõudeid. Lisaks peab Nikolai loovutama oma juhiload üheks aastaks pärast vanglast vabanemist. Lisaks peab ta maksma 300 eurot tsiviilhagi kannatanule tekitatud tervisekahjustuse eest ning 12 000 euro suurust tsiviilhagi kannatanule lähedase surma eest.

11. veebruaril Tallinnas Sütiste teel ülekäigurajal kõndinud naisele ja koerale otsa sõitnud 19-aastane Nikolai põgenes sündmuskohalt. Kuna sündmuskohalt põgenemine viitas, et tegemist on inimesega, kes võib soovida ka menetlusest kõrvale hoiduda, võeti ta 14. veebruaril vahi alla.

Nikolaid on väärtegude toimepanemise eest karistatud varasemalt neljal korral, neist kaks on olnud liiklusalased. Väiksemate väärtegude alla kuulub näiteks kindlustuseta sõit, plekimõlkimine ja sündmuskohalt lahkumine.

Laupäeval, 11. veebruaril kella 22.20 ajal sõitis Tallinnas Sütiste tee 44 maja juures esialgu tundmatu autojuht otsa koos tütre ja koeraga teed ületanud naisele ning põgenes sündmuspaigalt.

Lääne-Harju jaoskonna patrullpolitseinikel õnnestus arvatav süüdlane tabada pühapäeval, 12. veebruaril kella 11 paiku.

Esialgse info järgi ületasid naine ja tema tütar ning koer teed, kui sõiduauto sõitis ühele jalakäijale ning koerale otsa ja lahkus sündmuskohalt. Tunnistaja sõnul liiklus auto Sütiste tee ja Tervise tee ristmikult Keskuse tänava poole. Kiirabi viis õnnetuspaigalt haiglasse 60-aastase naise, kes suri paar tundi hiljem saadud vigastustesse. Autolt löögi saanud koer suri sündmuskohal.

Teeolud ja nähtavus õnnetuspaigas olid head, lubatud suurim kiirus 50 kilomeetrit tunnis. Kumbki jalakäijatest helkurit ei kasutanud.

Korrakaitsjad kontrollisid piirkonda, sõitsid läbi kortermajade parklaid, kui leidsid Vilde teel asuva elumaja juurest avariitundemärkidega sõiduki BMW, mille kasutajaks osutus esmast juhtimisõigust omav 19-aastane Nikolai.